
Végtelen életek, zéró szabályok - A gyermekek számítógépes játékok okozta függőségének lehetséges jogi keretei a nemzetközi szabályozási modellek alapján

Kulcsszavak: videójáték-függőség; szülői kontroll; állami intézkedések; gyermekvédelem; besorolási-rendszer
A digitális technológia fejlődése átalakította a gyermekek szabadidő-eltöltési szokásait, a számítógépes játékok világa pedig szerves részévé vált mindennapjaiknak. Azonban a játékok nemcsak szórakozást, hanem komoly társadalmi kihívásokat is jelentenek, különösen a gyermekek mentális egészségére gyakorolt hatásuk miatt. Az Egészségügyi Világszervezet (WHO) 2019-ben hivatalosan is betegségként ismerte el a videójáték-függőséget, rávilágítva annak pszichológiai, szociális és fizikai kockázataira.
Dolgozatomban a játék-függőség nemzetközi szabályozását vizsgáltam, összehasonlítva az ázsiai, európai és amerikai megoldásokat. A kutatás átfogó képet ad az olyan állami intézkedésekről, mint a Kínában bevezetett szigorú időkorlátok, a Dél-Koreában alkalmazott szülői kontroll, vagy az Ausztráliában működő korhatár-besorolási rendszerek. Emellett kitérek a videójátékok káros összetevőire, mint a mikrotranzakciók és a loot boxok, amelyek a szerencsejátékhoz hasonlóan addiktív mechanizmusokat hordoznak.
Magyarországon is szükség van a gyermekek védelmét biztosító jogi keretekre. A nemzetközi modellek elemzése alapján javaslatot tettem olyan szabályozásokra, amelyek hatékonyan képesek összehangolni a technológia nyújtotta előnyöket a gyermekek mentális és fizikai egészségének megóvásával. Fontosnak tartom a szülői felelősség, az oktatás és az állami szabályozás egyensúlyának megteremtését, hogy a játékok által nyújtotta élmények mellett minimalizáljuk a káros hatásokat.
A kutatás során arra a következtetésre jutottam, hogy a játék-függőség komplex problémája csak a kormányzat, a szülők és a társadalom szoros együttműködésével kezelhető hatékonyan.



